聞角歎
作者：李廌
朝代：宋

paragraphs: 晚角吟，聲正悲。
嗟爾行道遲遲兮中心有違，女心憂傷之人未歸。
臨岐滿掬淚，輕埃變污泥，壯夫安爾爲。
日月挂兩臆，厲聲長嗟咨。
噫吁嘻！季世無良臣，禦戎無上策。
輔桀盜貨財，稽功數俘馘。
安知閟國步，且要高官職。
勇如漢將軍，詭道作無益。
角本胡地樂，相聞地遼邈。
漢家豈無大呂與黄鐘，豈無鼙鼓與鉦鐲。
且欲震軍聲，安用胡地角。
胡不嚴，秋關弓。
莫使胡人來，莫使琵琶之聲過河朔。